《中秋玩月以东坡诗不择茅檐与市楼况我官居似》
宋代·李流谦

十年中秋不见月，譬之去国唯喜似。
朝来氛翳崩厥角，天公粲然一启齿。
夕月可占此其祥，枯龟未必知许事。
黄昏天宇开琉璃，出云微觇抟空势。
要人故自作迟迟，怅望岂知空岁岁。
玉峰一掌开乔岳，银海千寻涌平地。
光吞箕斗不自持，影薄鱼龙无处避。
烟林差差鸟未定，露草涓涓萤暗坠。
唯我心源实不动，炯炯摩尼照浊水。
四门友开从阴伏，六艺高悬百家废。
余辉切勿丐老蚌，尤物溺人非所贵。
何如美酒入诗肠，化作锦囊珠字字。
南楼万丈高切云，弹压山川据要会。
当年老子兴不浅，閒据胡床想风味。
今人未必输古人，况复我友半杰士。
凌晨尺纸飞羽檄，一约而来膻集蚁。
夜如何其不须问，酌尽沧溟放君起。
酒酣起舞踏寒影，满地琼瑶惊破碎。
仙娥手拊丹桂树，裛裛天香落襟袂。
洞天六六我所家，摩拍洪崖肩绮季。
霞云不著著青衫，生恐群仙笑憔悴。
旁人劝我聊尔耳，仙娥好意君勿阻。
海鲸背稳风力强，看我转头三万里。

作者简介：[约公元一一四七午前后在世]字无变，汉州德阳人。生卒年不详，约宋高宗绍兴中前后在世。以文学知名。荫补将仕郎，授成都府灵泉县尉。秩满，调雅州教授。虞允文宣抚全蜀，置之幂下，多所赞画。寻以荐除诸王宫大小学教授。力乞补外改奉议郎，通判淹州府事。流谦著有澹齐集八十一卷，《国史经籍志》传于世。